Jisas i Husat – Evidens (1)
Mak 1:29-34, 40-42.
Mak 2:1-4, 11-12.
Mak 7:31-32, 34-35, 37.
Mak 8:25.
Long 2,000 yia samting long bipo wanpela mama i karim wanpela pikinini man, na nem bilong em Jisas. Na planti taim yumi harim nem bilong Em. Tasol Jisas Em i husat? Na yumi tingim wanem samting long Jisas?
Long stadi 1 yumi bin skelim kainkain tingting bilong ol sampela manmeri bilong PNG….
- Sampela manmeri i tingim olsem, stori bilong Jisas em i stori nating bilong ol waitman.
- Na sampela manmeri i tingim olsem, Jisas Em i samting nating. Em olsem na ol i pasim tingting na sindaun nating tasol.
- Na sampela manmeri i tingim olsem, Jisas Em i trupela samting, tasol ol i les long harim tok bilong Em na ol i les long bihainim Em. Em olsem na, ol tu ol i pasim tingting na sindaun nating.
- Na sampela manmeri i tingim olsem, Jisas (na lotu) em i samting bilong kisim ol kago na bilong kisim gutpela sindaun long ples tasol.
- Na sampela manmeri i tingim olsem, Jisas yet Em i rot bilong God i kisim bek ol. Olsem na ol i bilipim na trastim God long kisim bek ol long feitful wok bilong Jisas tasol. Na ol i bihainim Jisas.
Em olsem na i gat kainkain tingting na kainkain diskas i stap long sait bilong Jisas. Na yumi tu yumi mas tingim olsem, Jisas Em i husat? Jisas Em i samting nating olsem ol sampela manmeri long ples i tok o nogat?
Na dispela kain diskas i no nupela samting. Long 2000 yia samting bipo i kam i kam i kam long nau ol manmeri ol i diskasim ol dispela samting bilong Jisas.
Mak, long buk bilong em insait long Baibel, em i tokaut olsem, Jisas Em i God, na Em i kam daun long dispela graun. Dispela em i wanpela bikpela tok bilong Mak, tasol dispela tok i tru o nogat? Na yumi mas tingim olsem, Mak i gat ol sampela evidens bilong sapotim dispela bikpela tok bilong em o em i tok nating tasol? Yumi mas tingim na skelim.
Na i tru, yu na mi, yumi no bin lukim God. Long ai bilong yumi yet yumi no lukim God. Tasol dispela i no minim olsem i no gat wanpela man i bin lukim God. Nogat. Yumi no bin lukim, tasol i gat ol sampela manmeri na ol i bin lukim God.
Long stadi 1 yumi bin stori olsem, Pita em i wanpela ai witnis. Pita, long ai bilong em yet, em i bin lukim na witnisim Jisas. Em i lukim na witnisim wokabaut na sindaun bilong Jisas na em i harim na witnisim tok bilong Jisas. Na Mak i raitim ol dispela ai witnis bilong Pita long buk bilong em yumi kolim buk Mak na i stap insait long Baibel. Tok bilong Mak em i no wanpela tok win samting. Nogat. Tok bilong Mak em i trupela samting Pita i bin lukim na harim na witnisim long ai na ia bilong em.
Na yumi mas holim tingting. Pita em i dai bilong difenim Jisas na bilong difenim tok bilong Jisas. Ol sampela histori buk i tok olsem, Pita tu em i dai long diwai kros. Long wanem, em i bin tokaut na witnisim ol samting bilong Jisas na ol birua bilong Jisas i bel hat na ol i kilim Pita. Na sapos Pita i tok, “Ai sori, mi giaman tasol,” orait ol i no inap kilim em. Tasol Pita i strong na i tok, “Tru, mi no giaman,” na long dispela as ol i bel hat na kilim em i dai. (Na i no Pita tasol i dai bilong difenim Jisas. Nogat. Olgeta disaipel i dai bilong difenim Jisas and bilong difenim tok bilong Jisas.)
Harim. Yumi ken i save olsem, wanpela man i no inap lusim laip bilong em bilong difenim giaman toktok. Nogat tru! Olsem na, yumi ken i save olsem, Pita i bin witnisim trupela samting na em i mekim trupela tok.
Buk bilong Mak em i ai witnis stori bilong ol samting bilong Jisas. Mak i tok olsem, Jisas Em i God, na Em i kam daun long dispela graun. Na Mak i laik tokim yumi na soim yumi ol evidens bilong ai witnis bilong helpim yumi save olsem, tru, Jisas Em i God na Em i bin kam daun long dispela graun.
Mak em i no toktok nating. Nogat. Em i putim evidens i kam bilong sapotim toktok bilong em. Em olsem na, yumi mas skelim evidens bilong em. Yumi olgeta yumi mas kamap olsem ol mejistret bilong kot na yumi skelim ol evidens Mak i putim long ples klia long ai bilong yumi. Em olsem na, wankain olsem ol mejistret, yumi mas yusim het bilong yumi na yumi skelim gut.
Yu save, planti manmeri i stap na ol i harim pinis ol sampela stori bilong Jisas, tasol ol i no skelim na ol i harim nating tasol. Sapos yu stap olsem ol, orait nau em i taim bilong yu bilong skelim ol evidens na yu tingting gut na yu wokim disisen bilong yu.
Namba 1 evidens bilong Mak i olsem – Jisas i wokim ol mirakel.
Sapos yumi laik klia long evidens bilong Mak, orait yumi mas klia long wanpela samting pastaim. Pastaim yumi mas klia long wanem as em i kisim tok bilong profet Aisaia i kam insait long tok bilong em.
Taim Mak i kisim tok bilong Aisaia i kam insait long tok bilong em, orait em i laik yumi mas skelim ol tok God i bin tokim Aisaia. Na God i bin tokim Aisaia olsem, “Mi bai kam long dispela graun.” Na God i tokim Aisaia long ol samting ol manmeri bai lukim na ol i ken i save olsem, God i kam.
Em olsem na, yumi mas skelim tok God i bin givim Aisaia. Na yumi holim tingting olsem, tok bilong Aisaia em i tok profet toktok. Aisaia i raitim dispela tok long 500 o 600 yia bipo Jisas i kamap long dispela graun. Em olsem na tok bilong Aisaia i kamap longtaim pinis na bihain Jisas i kamap.
Na Aisaia i mekim wanem kain toktok? Aisaia i tokaut olsem, taim God i kam, ol manmeri ol i ken i lukim ol kainkain samting na ol i ken i save olsem, God i kam pinis. Na Aisaia i tokaut long wanem kain mak i ken i makim God na ol manmeri ol i ken i save olsem, God i kamap namel long ol? Orait yumi lukim na skelim Aisaia 35:4-6.
4Tokim ol man bel na tingting bilong ol i no strong olsem, “Yupela i mas sanap strong na i no ken pret. God bai i kam na kisim bek yupela na mekim save tru long ol birua bilong yupela.” 5Orait na ol aipas bai ol i lukluk, na ol iapas bai ol i harim toktok. 6 Na ol lek nogut bai ol i kalap olsem ol dia, na ol mauspas bai ol i singaut na amamas. Aisaia 35:4-6.
Aisaia i tok wanem? Em i tok, “Taim God i kam, orait bai yu lukim aipas man i lukluk, na iapas man i harim, na lek nogut man i kalap, na mauspas man i toktok.”
Yu save, God i gat plen bilong Em i stap na Em i bihainim plen bilong Em na Em i kam. Em olsem na Em i no kam wantaim ol tausen tausen ensel na wantaim ol kainkain bilas na ol kainkain nois. Nogat. Em i kam long narapela kain rot.
Em olsem na, God i tokim Aisaia olsem, taim Mi kam, orait ol man bai lukim ol kainkain sain na ol i ken i save olsem, Mi kam. God i no inap kam ples hait. Nogat. God i tokim Aisaia long ol wanwan sain ol manmeri ol i ken i lukim na ol i ken i save olsem, God i kam na i stap namel long ol.
Orait, nau yumi skelim tok bilong Mak na yumi skelim ol samting Pita wantaim olgeta disaipel na wantaim ol planti manmeri i bin lukim na harim na witnisim long ai bilong ol yet.
- Mak 1:29-34, 40-42. Jisas i stretim ol sik manmeri, na Em i rausim spirit nogut.
Mak 2:1-4, 11-12. Lek nogut man i kalap.
Mak 7:31-32, 34-35, 37. Wanpela iapas man i harim, na mauspas man i toktok.
Mak 8:25. Aipas man i lukluk.
Orait, long Mak 8:29 Jisas i askim ol disaipel olsem, “Yupela lukim ol planti samting pinis, orait, long skelim bilong yupela, yupela tingim olsem Mi husat?”
Ol manmeri ol i lukim ol mirakel Jisas i wokim na ol i save olsem, wanpela bikpela samting i kamap namel long ol.
- “Ol manmeri bilong olgeta hap i kam long Jisas.” (Mak 1:45.)
“Ol i tok olsem, ‘Bipo, yumi no bin lukim dispela kain samting, nogat tru.’” (Mak 2:12.)
“Na ol manmeri i gat sik ol i resis na ol i laik i go klostu long Jisas na tasim Em.” (Mak 3:10.)
“Dispela man em i husat tru na win na wara i save harim tok bilong Em.” (Mak 4:41.)
“Na olgeta manmeri i tanim het long ol dispela samting.” (Mak 5:20.)
“Na ol manmeri i lukim dispela samting na ol i kirap nogut tru.” (Mak 5:42.)
“Na ol sik manmeri i tokim Jisas olsem, ‘Plis, larim mipela i ken i tasim liklik hap bilong klos bilong Yu.’ (Mak 6:56.)
“Na planti manmeri i kirap nogut na tanim het long ol dispela samting.” (Mak 7:37.)
Ol i klia olsem ol i lukim bikpela samting, tasol ol i lusim tingting long toktok bilong Aisaia. Jisas i givim planti sain long ol manmeri, bai ol i ken i save long Jisas, na ol i ken i save Jisas Em i God na God i kam, tasol ol i no tingim.
Yumi no ken i paul long as bilong ol mirakel bilong Jisas. Yumi mas klia olsem, Jisas i wokim ol mirakel bilong soim olgeta manmeri Em i God na Em i kam olsem profet Aisaia i bin tok. Jisas i wokim ol mirakel bilong soim yumi olsem, i tru tumas, Jisas Em i God.
Mi laik stretim wanpela paul tingting bilong ol sampela manmeri. Harim. Jisas i no wokim ol mirakel bilong soim yumi olsem, Jisas bai stretim sik bilong yumi. Nogat. Jisas i wokim mirakel bilong soim yumi olsem, Jisas Em i God na Em i kam olsem Aisaia i bin tok.
Ol sampela manmeri bilong lotu ol i tingim olsem, “Taim Jisas i stap Em i stretim sik bilong ol manmeri, olsem na, Em i ken i stretim sik bilong yumi i bilip.” Ol i tingim olsem, “Sapos yumi bilip strong, orait Jisas bai bekim bilip bilong yumi na stretim sik bilong yumi.” Na sampela i tingim olsem, “Yumi ken i givim baksait long haus sik na yumi prea tasol na Jisas bai rausim sik bilong yumi.”
Tasol ol dispela kain tingting i paul. Jisas i no stretim sik bilong ol manmeri bilong soim olsem Em bai stretim sik bilong yumi tu. Nogat. Em i stretim sik bilong ol manmeri bilong soim olsem Em i God na Em i kam olsem Aisaia i bin tok.
Yumi mas klia olsem, taim yumi bilipim na trastim na bihainim Jisas, orait dispela i no minim olsem, Jisas bai stretim ol sik bilong yumi na yumi kisim ol gutpela gutpela sindaun. Nogat. Na tu, taim yumi bilipim na trastim na bihainim Jisas na yumi kisim sik, orait dispela i no minim olsem yumi sot long bilip. Nogat. Yumi no ken i larim toktok bilong ol sampela manmeri long ples i paulim yumi. Yumi mas klia olsem, Jisas i wokim ol mirakel bilong soim yumi olsem, Jisas Em i God olsem Aisaia i bin tok.
Yumi no ken i givim baksait long evidens.
Long ai bilong em yet Pita i bin lukim ol mirakel Jisas i wokim. Dispela em i no tok win. Nogat. Pita i lukim, na ol planti manmeri i lukim, na olgeta disaipel i lukim. Olgeta i lukim na i witnisim.
Na Mak i laik yumi mas tingim tok God i bin mekim long Aisaia, na yumi skelim, na yumi ken i klia olsem, i tru, Jisas Em i God na Em i kam olsem God i bin tokim Aisaia.
Tingim. Sapos wanpela mejistret bilong kot i givim baksait long ol evidens na em i kamapim disisen bilong em nating, orait dispela i no gutpela na ol manmeri bai komplen. Na wankain olsem, i no gutpela long yumi i givim baksait long ol evidens. Sapos yu givim baksait long ol evidens, orait yu wokim wanpela bikpela mistek bilong laip bilong yu.
Yumi i bilipim na trastim na bihainim Jisas, yumi no rong. Nogat. Yumi yusim tingting bilong yumi na yumi skelim ol evidens, na long strong bilong ol evidens yumi bilip olsem, i tru, Jisas Em i God na Em i bin kam olsem Aisaia i tok.
Jisas Em i God. Em olsem na yumi mas lusim olgeta narapela toktok na yumi harim tok bilong Jisas. Yumi mas putim yumi yet aninit long Jisas. Em i gat namba na yumi mas i daunim yumi yet na i stap aninit long Jisas na harim tok bilong Jisas.
Na wanem samting Jisas i tokim yumi long Baibel, orait yumi ken i save olsem dispela tok i stret olgeta. Long wanem? Jisas Em i God yet. Tok Jisas i mekim Em i wankain stret olsem tok God i mekim. Olsem na, yumi ken i trastim olgeta tok bilong Jisas.
Mak i putim ples klia ol planti evidens na nau yumi bin skelim ol liklik hap tasol. Long stadi 3 bai yumi skelim ol sampela evidens moa.
Em tasol.
tpi_Latn mos_Latn mos_Latn mos_Latn mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn